LXXXIII.  Privilegium pro ecclesia S. Martini Buronensi.   (Anno 1146, Febr. 23.) [PETRI  Suevia eccles.,  216.]
Author: Eugenius III

EUGENIUS episcopus, servus servorum Dei, dilectis filiis FREDERICO praeposito ecclesiae B. Martini de Beyron, ejusque fratribus tam praesentibus quam futuris regularem vitam professis, in perpetuum.

Quoniam sine verae cultu religionis nec charitatis unitas potest subsistere, nec Deo gratum exhiberi servitium, expedit apostolicae auctoritati religiosas personas diligere, et earum quieti, auxiliante Domino, providere. Eapropter, dilecti in Domino filii, praedecessoris nostri felicis memoriae papae Innocentii vestigiis inhaerentes, vestris justis postulationibus clementer annuimus et praefatam B. Martini ecclesiam, in qua divino mancipati estis obsequio, sub B. Petri et nostra protectione suscipimus, et praesentis scripti privilegio communimus, statuentes, ut quascunque personas, quaecunque bona tam ex dono bonae memoriae Peregrini, nobilis viri fundatoris loci vestri, quam aliorum Dei fidelium inpraesentiarum juste et canonice possidetis, aut in futurum concessione pontificum, largitione regum seu principum, oblatione fidelium aut aliis justis modis, praestante Domino, poteritis adipisci, firma vobis vestrisque successoribus et illibata permaneant. Statuimus etiam ut in ecclesia vestra, in qua fratres vitam canonicam professi degunt, nulli omnino post factam ibidem professionem canonicam exinde liceat sine communis congregationis permissione discedere; discedentem vero nullus audeat retinere. Ut autem omnipotenti Deo quietius servire valeatis, prohibemus ut nullus sibi advocatiam loci vestri tanquam jure haereditario usurpare praesumat, nec aliquis vobis advocatus constituatur, nisi quem praelatus vester communi fratrum suorum consilio elegerit, sicut ab eodem praedecessore nostro papa Innocentio constitutum est. Sepulturam quoque illius loci liberam esse decernimus, ut qui se illic sepeliri deliberaverit, devotioni et extremae voluntati, nisi forte excommunicatus sit, nullus obsistat, salvo jure matricis ecclesiae. Obeunte vero te nunc ejusdem loci praeposito vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu vel fratrum consilii pars sanioris, secundum Dei timorem et beati Augustini Regulam providerint eligendum. Decernimus ergo ut nulli omnino hominum liceat praefatum locum temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integre conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia et reverentia. Ad indicium autem hujus a sede apostolica perceptae protectionis aureum unum nobis nostrisque successoribus singulis annis persolvetis. Si qua igitur in futurum ecclesiastica saecularisve persona hujus nostrae constitutionis paginam violaverit, aut sciens contra eam venire tentaverit, secundo tertiove commonita, si non reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sanctissimo corpore et sanguine Dei et Domini nostri Jesu Christi aliena fiat atque in extremo examine districtae ultioni subjaceat. Cunctis autem eidem loco sua jura servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Eugenius Catholicae Ecclesiae episc. Ego Conradus Sabinensis episc. Ego Albericus Ostiensis episc. Ego Odo diacon. cardin. S. Georgii ad Velum Aureum. Ego Wido diac. card. SS. Cosmae et Damiani. Ego Ismarus Tusculanus episc. Ego Gubernator card. tit. Calixti. Ego Hubaldus presbyter cardin. tit. S. Praxedis. Ego Gilbertus indignus sacerdos Sanctae Romanae Ecclesiae. Ego Barido presbyter card. SS. Laurentii et Damasi. Ego Bernardus presbyt. card. S. Clementis. Ego Jordanus presbyt. card. S. Susannae. Ego Octavianus diac. card. S. Nicolai in Carcere Tulliano. Ego GG. diac. card. S. Angeli. Ego Ostaldus diac. card. S. Eustachii. Ego Guido in Romana Ecclesia altaris minister indignus. Ego Joannes diac. card. S. Mariae Novae. Ego Gerardus diac. cardin. S. Romanae Ecclesiae. Ego Petrus diac. card. S. Mariae inviolatae. Datum transcriptum per manum Roberti sanctae Romanae Ecclesiae presbyteri cardinalis et vicecancellarii, VII Kal. Martii, indictione IX, Incarnationis Dominicae anno 1145, pontificatus vero domni Eugenii III papae anno primo.